Biden vyzval Kongres, aby urýchlene prijal zákon zakazujúci strelné zbrane
Americký prezident Biden vyzval Kongres, aby urýchlene prijal zákon zakazujúci útočné zbrane. Ide o reakciu na dve masové streľby v Kalifornii za necelé dva dni.
"Vieme, že vlna násilia s použitím zbraní v Amerike si vyžaduje ráznejšie opatrenia. Opäť vyzývam obe komory Kongresu, aby konali rýchlo a dali mi na stôl zákon o zákaze strelných zbraní, a aby prijali opatrenia na ochranu komunít, škôl, pracovísk a domovov," uviedol Biden vo vyhlásení.
Kaliforniou v uplynulých dňoch otriasli dve masové streľby, ktoré si vyžiadali najmenej 18 obetí. Najnovšia sa odohrala v pondelok v pobrežnom mestečku Half Moon Bay, v ktorom polícia objavila sedem mŕtvych osôb. Páchateľa sa podarilo zadržať.
Ešte v roku 2004 vypršala v USA platnosť zákona zakazujúceho výrobu a civilné použitie určitých poloautomatických strelných zbraní, ktoré boli definované ako útočné, ako aj určitých typov zásobníkov.
Kongresu sa jeho platnosť viackrát nepodarilo predĺžiť. Proti sú najmä republikáni, ktorí sa odvolávajú na právo vlastniť strelnú zbraň vyplývajúce z americkej ústavy. (TASR)
Ďalšie príspevky z rubriky: Svet
Holandská generálna prokuratúra v Haagu odporučila najvyššiemu súdu, aby 2000-ročný skýtsky zlatý poklad pochádzajúci z múzeí na Kryme definitívne pridelil Ukrajine. Po rokoch tak konečné rozhodnutie môže byť v prospech Kyjeva. (TASR)
S pestrofarebnými kockami z lega žije už niekoľko generácií. V roku 2000 vyhlásila Britská asociácia hračiek Lego za "hračku storočia". Od zaregistrovania patentu na umelohmotnú kocku uplynie dnes 65 rokov. (TASR)
Ťažkostiam čeliaca peruánska prezidentka Dina Boluarteová vyzvala Kongres, aby voľby naplánované na apríl 2024 presunul na december 2023. Dôvodom sú pokračujúce protesty proti jej vedeniu, ktoré si vyžiadali už desiatky obetí. (TASR)